​To af gerningsmændene bag dæksagen i Thisted har været oppe at slås. Nu er den ene anholdt.

Umiddelbart skulle man tro, at dæksagen fra Thisted havde nået sin afslutning, da Thisted Politi forleden pågreb gerningsmændene bag serien af opskårede dæk. Men gerningsmændene imellem er der tilsyneladende ikke helt styr på tingene endnu. Det udløste en kontrovers tirsdag eftermiddag, fortæller Thisted Politi. - Den 19-årige har truet og banket sin 18-årige medgerningsmand, fortæller Jørgen Jensen fra Thisted Politi. - Han har slået og sparket den 18-årige, fordi han følte sig stukket i hele sagen om dækkene. Den ældste af gerningsmændene blev derfor anholdt efter bataljen tirsdag eftermiddag klokken 15.34. Han skal nu fremstilles i grundlovsforhør ved retten i Holstebro senere onsdag, oplyser politiet.